KIRJALLINEN KYSYMYS E-3090/02

esittäjä(t): Jan Mulder (ELDR) komissiolle

(28. lokakuuta 2002)

Aihe: Saatavilla olevan hampun ja pellavan taattujen enimmäismäärien korottaminen Alankomaiden osalta

Hampun ja pellavan viljelyn suosio on kovassa kasvussa eräissä EU-valtioissa, kuten Alankomaissa. Kuidut muodostavat erinomaisen käyttökelpoisen ja ympäristöystävällisen teollisuuden raaka-aineen, jota on perinteisen paperiteollisuuskäytön ohella alettu soveltaa yhä enemmän kojelautojen ja konepeltien kaltaisten autonosien valmistuksessa. Hampun ja pellavan kasvattaminen tarjoaa viljelijälle useita mahdollisuuksia. Tällä hetkellä on kuitenkin pellavan ja hampun yhteisen markkinajärjestelyn (asetus (EY) N:o 1673/2000(1)) puitteissa voimassa tukikelpoista määrää koskeva rajoitus. Tämä tarkoittaa, että Alankomaiden nykyisen 4 000 hehtaarin laajuisen pellavaviljelyn ja runsaan 2 000 hehtaarin hamppuviljelmien tuotolla voidaan hyödyntää täysimääräisesti pitkien pellavakuitujen ja lyhyiden pellava- ja hamppukuitujen taatut enimmäismäärät Alankomaiden osalta. Tulevana vuotena on odotettavissa ongelmia, koska hampun ja pellavan viljely lisääntyy edelleen. Tämä rajoittaa jo nyt tuotantoa, vaikka viljelypinta-alan tulisi kasvaa, jotta markkinoita voidaan valloittaa lisää ja jotta riittävä hampun ja pellavan tarjonta voidaan taata niiden käyttäjille. Komissio arvioi asetuksen vaikutusta vasta vuoden 2003 lopussa.

1. Onko Euroopan komissio tietoinen niistä mielenkiintoisista ja ympäristöystävällisistä sovelluksista, joihin autoteollisuus käyttää hamppu- ja pellavakuituja sekä kyseisen alan näihin maataloustuotteisiin kohdistamasta suuresta kysynnästä (joka perustuu osin Saksan viranomaisten lakisääteiseen velvollisuuteen edistää tämäntapaisten raaka-aineiden käyttöä)? Onko Euroopan komissio valmis harkitsemaan vastaavanlaisia toimia kuitujen käytön edistämiseksi koko Euroopan unionin alueella?

2. Voiko komissio yhtyä näkemykseen, jonka mukaan Alankomaiden hamppu- ja pellavakuidun viljelyn nykyinen taattu enimmäismäärä on liian alhainen ja että sitä olisi nostettava, jotta viljelijöille annettaisiin kaikki mahdollisuudet vastata autoteollisuudesta peräisin olevaan kysyntään? Jos vastaus on myönteinen, onko komissio siinä tapauksessa valmis aikaistamaan asetuksessa (EY) N:o 245/2001(2) tarkoitettua arviointia?

3. Näkeekö komissio mahdollisuuksia siihen, että satokauden 2003 alusta lähtien taattuja enimmäismääriä koskevia rajoituksia höllennetään, esimerkiksi sallimalla sen, että yhden jäsenvaltion hyödyntämättä jättämät määrät voidaan siirtää toiselle jäsenvaltiolle, jossa taatut enimmäismäärät on ylitetty?

(1) EYVL L 193, 29.7.2000, s. 16.

(2) EYVL L 35, 6.2.2001, s. 18.

Franz Fischlerin komission puolesta antama vastaus

(6. joulukuuta 2002)

1. Komissio on tietoinen eräistä hamppu- ja pellavakuitujen mahdollisista sovelluksista autoteollisuudessa. Se viittasi niihin jo perusteluissaan hampun ja pellavan yhteistä markkinajärjestelyä koskevaan uudistusehdotukseen marraskuussa 1999.

Sellaisten uusien käyttötarkoitusten edistämiseksi, joilla saattaa tulevaisuudessa olla kannattavat markkinat teollisuudessa, myönnetään tukea kyseisiin teknisiin tarkoituksiin riittävän puhtaan kuidun tuotantoon tarkoitettujen pellavan- ja hampunvarsien jalostamiseen.

Lisäksi näiden tuotteiden viljelijöille maksetaan tukea tiettyjen peltokasvien viljelijöille tarkoitetusta tukijärjestelmästä.

2. Tukijärjestelmä kuiduntuotantoon tarkoitettujen pellavan- ja hampunvarsien jalostamiseksi tuli voimaan markkinointivuodesta 2001/2002 alkaen. Ennen vuoden 2003 loppua ilmestyy komission kertomus, joka koskee erityisesti tuotantosuuntauksia ja kansallisten taattujen määrien jakamista. Hyvän hallinnon mahdollistamiseksi ja kyseisen alan markkinoiden erityisvaatimusten ottamiseksi huomioon varsien jalostamisaika on 22 kuukautta, joten komissiolla on tällä hetkellä ainoastaan yhden kampanjan väliaikaisia tuotantotietoja ja seuraavan vuoden ensimmäisiä arvioita. Tässä tilanteessa on ennenaikaista tehdä johtopäätöksiä kansallisten taattujen määrien tasosta, ja edellä mainitun kertomuksen aikaistaminen heikentäisi merkittävästi sen paikkansapitävyyttä.

3. Taattujen määrien siirtäminen jäsenvaltioiden välillä vaatisi kuiduntuotantoon tarkoitetun pellavan ja hampun yhteisestä markkinajärjestelystä 27 päivänä heinäkuuta 2000 annetun neuvoston asetuksen (EY) N:o 1673/2000 muuttamista(1).

(1) EYVL L 193, 29.7.2000.